Διερεύνηση των επιπτώσεων του εμβολιασμού των εγκύων συών κατά του αναπνευστικού και αναπαραγωγικού συνδρόμου των χοίρων (ΑΑΣΧ) στο αναπνευστικό σύστημα των νεογέννητων χοιριδίων
Authors: Παπακωνσταντίνου Γεώργιος 
Published: September 2022

Η παρούσα πειραματική μελέτη αναφέρεται στη χορήγηση όλων των εμπορικά διαθέσιμων, στην Ελλάδα, ΕΛΔ εμβολίων κατά του ιού του PRRS σε νεαρές σύες αντικατάστασης στο τέλος της κυοφορίας τους. Σκoπός της παρoύσας διατριβής ήταν η διερεύνηση, υπό συνθήκες εκτρoφής, των επιπτώσεων του εμβoλιασμoύ των έγκυων συών κατά του PRRSv με ΕΛΔ εμβόλια στο τελευταίο στάδιο της κυοφορίας, με έμφαση στις επιπτώσεις στο αναπνευστικό σύστημα των νεογέννητων χοιριδίων τόσο σε κλινικό όσο και σε επίπεδο ιστοπαθολογικών αλλοιώσεων.Η παρούσα διδακτορική διατριβή περιλαμβάνει δύο κύρια μέρη: α) τη βιβλιογραφική ανασκόπηση του PRRS (αιτιοπαθογένεια, επιζωοτιολογία, κλινική εικόνα, παθολογοανατομικές αλλοιώσεις, διάγνωση και πρόληψη). Ιδιαίτερη έμφαση δίνεται στα μέχρι σήμερα διεθνή βιβλιογραφικά δεδομένα που αφορούν στα αποτελέσματα ερευνών από τη χρήση εμβολίων κατά του PRRS.β) αναλυτική παρουσίαση του πειραματικού σχεδιασμού, των αποτελεσμάτων της έρευνας και της συζήτησής τους. Ο πειραματισμός πραγματοποιήθηκε σε τέσσερις διαφορετικές χοιροτροφικές εκμεταλλεύσεις βιομηχανικού τύπου. με δυναμικότητα από 400 έως 600 σύες. Η προ-πειραματική περίοδος, κατά τη διάρκεια της οποίας πραγματοποιήθηκε έλεγχος για τυχόν κυκλοφορία του PRRSv ή για ενδεχόμενη παρουσία μυκοτοξινών στις ζωοτροφές, είχε συνολική διάρκεια τεσσάρων μηνών. Ειδικότερα, διήρκεσε ένα μήνα σε κάθε μία από τις τέσσερις εκτροφές. Η περίοδος του πειραματισμού διήρκεσε 13 μήνες, από τον Φεβρουάριο του 2019 με τον εμβολιασμό των κυοφορούντων συών της εκτροφής 1 που συμπεριλήφθηκαν στη μελέτη έως και το Μάρτιο του 2020 με τις τελευταίες αιμοληψίες από τις τοκετοομάδες των συών της εκτροφής 4. Στη μελέτη μας συμπεριλήφθηκαν 25 νεαρές σύες αντικατάστασης από κάθε εκτροφή (25*4=100 νεαρές σύες αντικατάστασης), οι οποίες κατανεμήθηκαν τυχαία σε 5 ισοδύναμες ομάδες μελέτης (5 νεαρές σύες σε κάθε ομάδα). Ακολούθησε ο εμβολιασμός των συών του πειραματισμού, την 100η ημέρα της κυοφορίας τους, με τη χρήση όλων των διαφορετικών εμπορικών ΕΛΔ εμβολίων κατά του PRRSv που διατίθενται στην ελληνική αγορά: α) Porcillis PRRS (MSD Animal Health), β) UniStrain PRRS (Hipra), γ) ReproSyc PRRS (Boehringer Ingelheim Vetmedica), δ) Suvaxyn PRRS (Zoetis).Διενεργήθηκε εξέταση RT-PCR στις σύες προκειμένου να διαπιστωθεί η πιθανότητα πρόκλησης ιαιμίας από το εμβολιακό στέλεχος του ιού. Το σύνολο των τοκετοομάδων των συών της μελέτης εξετάστηκε, επίσης, με τη μέθοδο RT-PCR, ώστε να εντοπιστεί η ύπαρξη ιαιμίας. Ακόμη, διενεργήθηκε φυλογενετική ανάλυση σε εκείνα τα RT-PCR θετικά δείγματα, τα οποία συλλέχθηκαν από νεογέννητα χοιρίδια που δεν είχαν προλάβει να θηλάσουν (0-3 ώρες από τη γέννησή τους). Σκοπός της έρευνάς μας ήταν όχι μόνο η διερεύνηση της ιαιμίας στα RT- PCR θετικά χοιρίδια αλλά και της πρόκλησης αλλοιώσεων κατά την ενδομήτρια ζωή τους. Πραγματοποιήθηκαν ορολογικές εξετάσεις τόσο στις σύς όσο και στις τοκετοομάδες τους (με τη μέθοδο ELISA) προκειμένου να διερευνηθεί η παρουσία αντισωμάτων κατά του ιού. Επίσης, διενεργήθηκαν ιστοπαθολογικές και εξετάσεις με ηλεκτρονικό μικροσκόποιο σε δείγματα πνευμονικού ιστού, ώστε να καταγραφούν πιθανές αλλοιώσεις που ο ιός προκάλεσε στο αναπνευστικό σύστημα των νεογέννητων χοιριδίων. Επιπλέον, κριτήρια της αποτελεσματικότητας και της ασφάλειας της χορήγησης των ΕΛΔ εμβολίων στις έγκυες σύς, στο τέλος της κυοφορίας τους, αποτέλεσαν: α) η καταγραφή τοπικής αντίδρασης (ερυθρότητα, οίδημα, θερμότητα και πόνος κατά την ψηλάφηση στο σημείο έγχυσης του εμβολίου) και γενικότερων διαταραχών της υγείας τους, β) η αξιολόγηση των αναπαραγωγικών παραμέτρων των συών (διάρκεια τοκετού, επιστροφές σε οίστρο, αποβολές, αριθμός γεννηθέντων ζωντανών χοιριδίων/τοκετό, αριθμός γεννηθέντων νεκρών χoιριδίων/τoκετό, αριθμός μoυμιoπoιημένων χoιριδίων/τoκετό και αριθμός ελλιπoβαρών χoιριδίων/τoκετό με Σ.Β.<1.000 gr), γ) η αξιολόγηση της κλινικής εικόνας των χοιριδίων των τοκετοομάδων των συών (απαγωγή άκρων, διαταραχές αναπνευστικού και πεπτικού συστήματος).Από τη συνoλική εκτίμηση των αποτελεσμάτων διαπιστώθηκε ότι o εμβoλιασμός των νεαρών συών αντικατάστασης με εμβόλιο ΕΛΔ κατά του PRRSV στο τέλος της κυοφορίας τους και συγκεκριμένα την 100η ημέρα αυτής, είχε τα ακόλουθα αποτελέσματα:1. Ο εμβολιασμός των συών με ΕΛΔ εμβόλια δεν προκάλεσε επιπτώσεις στην υγεία και τη συμπεριφορά τους. Συγκεκριμένα, δεν διαπιστώθηκαν αυξημένες αναπαραγωγικές διαταραχές στις σύς, καθώς μόλις το 2% των ζώων του πειραματισμού γέννησαν πρόωρα, ενώ καμία δεν απέβαλε. Τέλος, σε καμία σύ του πειραματισμού δεν εμφανίστηκε κάποια τοπική αντίδραση ή ανεπιθύμητη ενέργεια στο σημείο της έγχυσης.2. Το εμβολιακό στέλεχος του του PRRSV μπορεί να διαπερνά τον χοίρειο πλακούντα και ακολούθως να μολύνει τα έμβρυα, προκαλώντας αλλοιώσεις αρχόμενης διάμεσης πνευμονίας στα χοιρίδια.3. Στον όρο του αίματος των νεογέννητων χοιριδίων από εμβολιασμένες σύες είναι δυνατή η παρουσία ειδικών αντισωμάτων κατά του του PRRSV, ενδεχομένως, ως αποτέλεσμα de novo σύνθεσής τους. Η de novo σύνθεση των αντισωμάτων αυτών προέκυψε λόγω της διαφαινόμενης μόλυνσης των χοιριδίων από το εμβολιακό στέλεχος του ιού και της παρουσίας του στην εμβρυϊκή κυκλοφορία.4. Η έκθεση των νεογέννητων χοιριδίων κατά την ενδομήτρια ζωή τους σε εμβολιακό στέλεχος του PRRSV επηρέασε αρνητικά το αναπνευστικό τους σύστημα, προκαλώντας αλλοιώσεις αρχόμενης διάμεσης πνευμονίας. Συνεπώς, ο εμβολιασμός των συών, την τελευταία εβδομάδα της κυοφορίας, με ΕΛΔ εμβόλια αποτελεί παράγοντα αυξημένης επικινδυνότητας για τη μόλυνση των χοιριδίων κατά τη διάρκεια της ενδομήτριας ζωής τους. Ως εκ τούτου, συνιστάται η αποφυγή του εμβολιασμού κατά του PRRSV με ΕΛΔ εμβόλια, στο τέλος της κυοφορίας.